Genesis 1 



Kapitulo 1 



Naa waa ishtorya waa je Porrosht shiyokor 
poo re hn shiyokor hni«ich. 

1 Wapkite Porrosht shiyokor poorc hn 
shiyokor hnimich. 

2 Nihyok ye latik chihikite ele hnimich 
eeych ehn yapaa nishii kushjar owilpe. 
Shi pur dihlelta, hn pur onoot bahluta. 
Hn shi Porrosht ichibich wichi je chikehe 
lekitiyohochis ese awit eeych. 

3 Eseekite hn Porrosht im: -Tuu poriit 
tokole.— Hn ese poriit tokole. 

4 Hn umo wichi ese poriit uje ich ihirt, hn 
sehekihichis shuu wichi ese poriit tir 
wahacha, hn shuu wate asa dihlelta tir 
wahacha. 

5 Hn umo wichi ese poriit im: —Tuu iich 
otsii deeych.— Hn umo asa dihlelta im: 
—Tuu iich otsii dihlak.— Hn wichi uu 
dihlak hn deeych shuu iiye par chibite je 
uu deeych nohmira uje Porrosht shiyokor 
debiyokite. 

6 Eseekite hn im: —Tuu ohwit chihi uje 
sehek wichi awit hn seem awit par pehet 
tir poorc hn wichi yet iyehe hnimich 
eeych— im: —par uje ohwit chihichis 
pehet .— 

7 Eseekite hn sehek wichi awit par shuu 
pehet tir poorc hn shuu pehet iyehe 
hnimich hn chibite ohwit* Heke tokole 
itsorz . 

8 Eseekite hn umo wichi ese ohwit im: — Liki 
tuu iich otsii: "poorc pehet."— Hn ich 
terihi uu daalo osiyer uje Porrosht 
shiyokor debiyokite. 

9 Eseekite hn im: —Ese awit uje de hnimich 

eeych tuu tirye par ese iyerc kako.— Ese 
awit tirye hn hnimich tara wichi iyerc. 

10 Hn Porrosht umo wichi ese uje kako im: 
— Liki tuu iich otsii: "hnimich."— Hn umo 
wichi ese awit im: —Tuu iich otsii: 
"onoot bahluta."— Umo wir uje ich ihirtso 
ese hnimich hn asa onoot bahluta. 

11 Eseekite hn im: —Tuu hnimich duhu wir 
tokole erze ihnemiyo hn yewo lya uje eyhi 
de. Nos kinaho kinaho, ye ilyepe. Tuu 
nos uu pohir tokole uje eesh hn eyhi 
dechi ehet.— im: —Nos kinehe kinehe, ye 
ilyerpe.— Heke tokole itsorz. 

12 Eseekite hn hnimich shuu wir ihnemiyo hn 
nos yewo lya hn pohir tokolihi hnimich 
eeych. Nos wir pohir uje eesh hn eyhi 
dechi ehet. Kal pohir shi kinehe kinehe, 
ye ilyerpe. Hn Porrosht umo uje nos 
ihirtso uje tokolihi lika hnimich eeych. 

13 Hn ich terihi uu daalo 3 uje Porrosht 
shiyokor wir debiyokite. 

14 Eseekite hn im: —Tuu luu tokolihi lika 
ele poorc,— im: —par erze luu dehek ire 
ese ich dihlak hn ese ich deeych. Hn tuu 
luu tokolihi lika par uje odiraha wir 
ishiryo erze daalo hn par odiraha uu ayo 
hn par odiraha uu daalo uje kiis hn par 
odiraha uu daalo uje duhlu nehe. 

15 Hn erze luu de poorc chihit lika ele 
hnimich eeych.— Hn tokolkite itsorz. 

16 Eseekite hn shiyokor luu otiyer deyo , Waa 
luut bahluta wat par tibey uje deeych hn 
waa luut shakaharrza wat par tibey uje 
dihlak. Hn shiyokor porrzebe toy. 

17 Hn Porrosht chibitichis poorzkite par 
chihit hnimich eeych 

18 hn par tibey uje deeych hn dihlak. Hn 
chibitichis poorzkite par sehek irihichis 
ese ich deeych hn ese ich dihlak. Hn 
Porrosht umokite uje ich ihirtso. 

19 Hn ich terihi uu daalo 4 uje Porrosht 
shiyokor wir debiyokite. 

20 Eseekite hn im: — Tuu loshiyo hn yewo iya 
kinaho tokolihi lika ele awit uut tuu 
kihnipa hn chipirme itspo tuu iyoho lika 
ele poorc pehet.— 

21 Eseekite hn Porrosht shiyokor wir loshiyo 
deyo uje de awit uut hn nos yewo iya ich 
kihnipa. Nos kinaho kinaho, ye ilyepe. 
Hn nos shiyokor wir chipirme uje ihyosh. 
Nos kinehe kinehe, ye ilyerpe. Hn umo 
wirkite uje ich nos ihirtso. 

22 Hn chiyuhu lahwoso oomo keytker wir 
loshiyo hn erze chipirme im: — Kihniyehe 
wahacha onoot bahlut uut nehe hn chipirme 
itspo kihniyehe lika irmo nehe.— 

23 Hn ich terihi uu daalo 5 uje Porrosht 
shiyokor wir debiyokite. 

24 Eseekite hn im: —Tuu loshipo tokolihi 
hnimich eeych. Nos wir kinaho kinaho, ye 
ilyepe. Tuu loshipo tokole uje ochuus hn 
uje chir dehet hnimich hn erze loshipo 
uje de hmont ehet. Nos wir kinaho 
kinaho, ye ilyepe.— Heke tokole itsorz. 

25 Eseekite hn shiyokor loshipo uje de hmont 
ehet. Ye duhu ilyepe. Nos kinaho 
kinaho, Shiyokor loshipo uje ochuus. Ye 
duhu ilyepe. Nos kinaho kinaho. Hn 
shiyokor loshipo uje chir dehet hnimich. 
Nos kinaho kinaho, ye ilyepe. Hn umo 
wirkite uje ich nos ihirtso. 

26 Entonse eseekite hn Porrosht im: 
— Yiyokor* jente.— im: — Yuhu oneetship 
eyok,— im: — hn yibite or par uje ahnuwo 
jente otibey nahu doshiyo hn chipirme hn 
loshipo uje ochuus hn nos wir yewo uje 
chir dehet hnimich.— 

27 Eseekite hn Porrosht shiyokor jente shuu 
itsship ire. Hnakirap hn timchar uje 
shiyokor shuu itsship ire. 

*Ele aahle yiraha uje Porrosht wir or tre , 

Deych hn Ijit hn ichibich. Versikulo 26 tata 
im: —yiyokor— pork erze or tre uje 
okeytkerye . 

28 Eseekite hn chiyuhu lahwoso oomoho or 
im: — Uhu olak aabo okihniyehe onuur 
hnimich eeych nehe. Oyibite olak par uje 
ahnfiwo doshiyo hn chipirme hn nos wir 
erze uje chir dehet hnimich olak ir 
bah In wo . — 

29 Eseekite hn uino or im: — Hmeychimlo, nos 
tokosim oJak wir joro ijaabo uje eyhish 
uje de lekitiyoho hnimich eeych hn 
tokosim olak wir pohir uje eesh hn eyhish 
de ehet par uje ewlo. 

30 Hn nos wir erze loshipo hn nos wir erze 
chipirme hn nos wir erze uje chir dehet 
hnimich, nos wir erze uje ihyerosh uje de 
lika hnimich eeych nos tokosim or joro 
Inyo par or poso.— Hn tokole itsorz. 

31 Eseekite hn Porrosht nos umo wir uje 
shiyokorkite uu webich oso hn uu 
uhurrzoso ich nos ihirtso pisho. Hn ich 
terihi daalo 6 uje Porrosht chimit wir 
erze debiyokite. 



Kapitulo 2 



1 Eseekite hn Porrosht chimit wichi ese 
poorc hn ese hnimich hn nos wir erze uje 
de ehet ich yuwirpa. 

2 Hn wichi ich terihi daalo 6 uje Porrosht 
chimit wir debiyo hn sakir por ese deeych 
yet uje ich terihi 7. 

3 Hn chiyuhu lahwoso oomo ese deeych pork 
wichi uu deeych uje sakirkite nos chimit 
wir debiyo. Heke kal terihi uu deeych 7 
ich Porrosht shuu otsakir. 

Naa waa ishtorya waa je tatipo uje Porrosht 
shiyokSr irmo par jente or owichish. 

4 Naa waa ishtorya waa je Porrosht shiyokor 
poorc hn shiyokor hnimichki te . Jehova 

wichi uu Porrosht pisht. Ese wichi je 
shiyokor poorc hn shiyokor hnimichki t e . 

5 Wapkite ehn ye pohirsh hnimich eeych pork 
ehn yapaa Porrosht duhu i bikini lika 
hnimich eeych petik hn ye latik chihi 
lika par chish obiyoho wir erze joro. 

6 Hn isihilt tarichis hnimich eeych hn sita 
shuu panta. 

7 Entonse eseekite hn Porrosht chiish 
wichye ese hnimich uje ich ihirt hn 
shiyokor wichi hnakirbich. Chimitike hn 
tibichu dijerpta ehet hn ishim ikirit. 
Heke ese hnakirbich eyuwosh. 

8 Eseekite hn Porrosht shiyokor shakirrza 
wahacha ese deeych warich, ese hnimich 
uje iich otsii Eden, hn chibite wichi ese 
hnakirbich ehet uje shiyokorke. 

9 Shuu pohir tokolihi wahacha ese shakirrza 
ehet uje ich ihir hn ich om par otew. Hn 
wahacha shakirrza ehet pisht pohir de 
otiyer waa yata ye duhu or ikirit 
nihnirpe, hn waa yata shuu ochiraha uje 
om hn mihnik. 

10 Eseekite hn onoota tara Eden ehet hn 
chikaha wate asa shakirrza ehet par sita 
wir erze joro. Hn tokolihichis ese Eden 
wire. Wahacha Eden pit onoo uke de 4. 

11 Waa onoota ukuta webich otita iich otsii 
Pison wichi je uushi chikaha ese hnimich 
uje iich otsii Havila. 

12 Hn ese hnimich oro de ich ihirtso pisho 
hn pohir otich de uje ich aat ehmuuj hn 
kojano de uje iiyo otsii onice ich 
ihirtso pisho. 

13 Hn asa onoota ukuta yata waa je iich 
otsii Gihon wate uushi chikaha ese 
hnimich uje iich otsii Cus. 

14 Hn asa onoota ukuta yatpo uje iich otsii 
Tigris. Wate uushi chikaha wahacha 
deeych warich uu hnimich wire uje iich 
otsii Asiria. Hn waa onoota ukuta 
uhurrzotita iich otsii Eufrates. 

15 Fseekite hn Jehova hnoy wichi ese 
hnakirbich chibite wate asa shakirrza 
ehet uje de Eden par uje tibey wir j6ro. 

16 Hn tatim wichi ese hnakirbich im: -Nos 
wir erze pohir ee om par uje ew . 

17 Shi waa pohorrza waa je shuu ochiraha uje 
om hn mihnik wat ye ew pork je ew nehe 
i c h a t i . — 

18 Eseekite hn im: -Ye ompe ese hnakirbich 
uje shi nohmira. Tiyokor kucherk uje om 
par uje takashim ire shi par ir ihyera.- 

19 Porrosht nos shiyokor wir loshipo^ hn 
chipirme shuu tara hnimichkite hn tohwa 
sowa Adan par uje Adan chukwera iiyo par 
uje Porrosht ter keshi duhu iiyo inaapo. 
Hn erze wir iiyo ir iiyo pisho. 

20 Hn Adan nos chukwera wir loshipo iiyokite 
uje ochuus hn nos wir uu chipirme uje 
iyohochis poorc pehet hn nos wir loshipo 
uje de hmont ehet. Mahn par Adan nihyok 
ye loshipirsh hn ye chipirmirsh uje om 
par takashim ire. 

21 Entonse eseekite hn Porrosht shuu wichi 
ese hnakirbich nimehe kuhirt hn chiyuhu 
arrzibich nohmet hn shiyeru obichpo. 

22 Hn ese arrzibich uje Porrosht chiyuhukite 
hn shiyokor timcharrza. Tohwa wate 
timcharrza hn sowa wichi ese hnakirbich. 

23 Eseekite hn Adan im: -Uu yok debiyo 
tokolihi naa debiyo hn uu yok pero 
tokolihi naa ero heke tukwera iich too: 
"timchar," pork Porrosht shuu tara 
hnakirbich.— 

24 Heke Porrosht chibite uje itsorz kal 
hnakirap uje chiileku tyenij iim deych hn 
iim data par nor nerahta otseyhiye ahir 
hn otokole shi or nohmira. 

25 Eseekite hn ese hnakirbich nor nerahta 
ich omeheship eeych per ye opookpe uje or 
itsorz . 

Kapitulo 3 



Naa waa ishtorya waa je Adan hor nerahta 
oyuwe uje Porrosht shuu itsorz. 

1 Eseekite hn uu echeet ma eykdeyo je nos 
wir uu loshipo yewo uje de hmont ehet uje 
Jehova shiyokorkite . Ese echeet umo wate 
asa timcharrza im: — <i,Je uru pishi uje 
Porrosht nomo olak ilo: "^Ye ewlo nos wir 
pohir uje de shakirrza ehet? M — 

2 Hn waa timcharrza umo im: —Nos wir pohir 
ee uje de lika shakirrza oryok pwele 
oyahu 

3 per waa pohorrza waa je de lika shakirrza 
ehet pisht Porrosht umo oryok im: "Ye 
ewlo uu ee hn ye akihirlo noko atilo."— 

4 Entonse eseekite hn echeet im: —Ye 
atilope .— 

5 im: —Porrosht chirahapa uje deeych yet je 
ewlo wate asa pohorrza ee nehe ich olak 
ile perha hn olak itso uu Porrosht. 
Erahalo uje om hn mihnik.— 

6 Eseekite hn asa timcharrza hno teychim 
wate asa pohorrza ee, Umo uje ich ihir 
pishi hn orapa par uje tew hn par oshuu 
ochiraha deyuwo . Hn chekushu wate asa 
pohorrza ee hn tew hn ishim wichi dabich 
uje dechi ahir hn tew toy. 

7 Entonse eseekite ich or ile perha hn 
ochirahaka uje omeheship eeych. Pohorrza 
yata de wahacha iich otsii higuera. 
Ochekushu wati pohorrza lhyo hn oshiyerye 
oshiyor dasuwo hn oyaha. 

8 Eseekite hn ese hnakirbich hor nerahta 
ochunt uje Jehova dirkihichis asa 
shakirrza ehet uje terihi waa orta uje 
ich deeych kiis. Omasaha wir joro ehet 
hn otsakis ire. 

9 Eseekite hn tibii wichis ese hnakirbich 
umo im: — <^Owa chihi iraapo?— 

10 Hn ese hnakirbich im: -Tukunt owa uje owa 
dechi ese shakirrza ehetike hn tikitila 
owa pork tikimeheship eeych heke takis 

yok.- 

11 Hn umo im: -<^Yeek tatim owaka uje 
ameheship eeych? <,Je ew waa ^pohorrza 
eetaka waa je titim owahna too: "Ye ew?"- 

12 Hn uu hnakirbich umo im: -Waa timcharrza 
waa je asim yokhna par pirahto wati je 
ishim yok wati asa pohorrza eetaka hn 
taw.— 

13 Entonse eseekite hn Jehova umo waa 
timcharrza im: -^Ahakor latikpoko?- Hn 
waa timcharrza umo im: —Echeet wichi je 
sehnyer yok latike hn taw wate asa 
pohorrza ee,- 

14 Hn Jehova umo wichi echeet im: -Shi por 
uje ehniyer watike heke tajir ekiyo. Uu 
loshipo uje ochuus hn erze loshipo yewo 
uje de hmont ehet wir ye tajir ikiyope.- 
im: -Je shi era erjorrza hnimich tenehe 
hn ew wir erze kuche uje de hnimich ukult 
eeych por erze daalo uje owa ika.— 

15 im: — Tibite par uje owa hn asa timcharrza 
olak imahoye. Hn tuu wate timcharrza aabo 
hn uu owa aabo or imahoye. Owa tyenij 
aas wichi timcharrza ijit nitita oorrza 
nehe hn asa timcharrza ijit tyenij shuu 
eheta chishak nehe.— 

16 Eseekite hn Jehova umo wate asa 
timcharrza im: -Tuu owa dosiriyo deyo uje 
owa hmuker, hn tuu owa dospa uje eyjo 
oshurha, per shish ahmur pishi abich hn 
uu abich wichi je tibey pishi owa.— 

17 Eseekite hn umo wichi ese hnakirbich im: 
-Titim owahna too: "Ye ew wate asa, 
pohorrza ee," per ahakorke uje erahta 
tatim owaka hn ew . Heke tajir lika 
hnimich ikiyo par uje tuu asew obiyo uje 
ich doso par uje esh wir abiso uje tara 
hnimich je shi ilorz tenehe por erze 
daalo uje owa ika.— 

18 Hn Porrosht im: — Tuu wonti tokolihi 
lekitiyo hn ohnakatuwo hn owa tyenij ew 
wir joro uje de aach.— 

19 Hn im: — Eyuhu dihirc wap par esh uje ew 
je nehe shi ati nehe. Tiyokor tir owa 
hnimichhna hn janaha eeshi etir ese 
hnimichpo nehe . — 

20 Eseekite hn Adan chukwera wate asa 
nerahta iich im: -Eva- pork wate je 
tyenij nos oso or dati nehe, 

21 Eseekite hn Jehova shiyokor wir or ishuwo 
chira uu loshipo yuhir par ese hnakirbich 
hSr nerahta hn shuu oyaha. 

22 Hn Jehova im: —Ese hnakirbich ich itso 
eyoklo* pork awra ich chiraha uje om hn 
chiraha uje mihnik. Yahirm or wate asa 
pohorrza waa je ye duhu or ikirit 
nihnirpe par uje ye odekushu wir ee nehe 
hn shish or ika.— 

23 Eseekite hn Jehova shuu wichi hnakirbich 
nor nerahta otokolihichis asa shakirrza 
uje de Eden ehet par ochishew obiyoho ese 
hnimich eeych uje ese hnakirbich tarkite. 

24 Hn uje shuu otokolihichis asa shakirrza 
ehet. Hn chibite kuche uje tara poorc uje 
iiyo otsii kerubines par tibey wichi ese 
dehet uje tir wate asa pohorrza waa je ye 
duhu or ikirit nihnirpe. Chibite wir 
kerubines wahacha deeych warich asa 
shakirrza wire pisht uje de Eden ehet. 
Hn chibite wichi toy espada kinaha uje 
hura yokachash uje chukwer labihi 
lekitiyo. Hn wichi tibey wichi toy ese 
dehet par ye duhu latik tir wate asa 
pohorrza waa je ye duhu or ikirit 
nihnirpe. 



*Ele aahle yiraha uje Porrosht wichi Deych 
hn Ijit hn ichibich. Versikulo 22 tata im: 
—eyoklo— pork Porrosht hor okeytkerye. 

